
Aszinkron motorok elemzése gyakorlati szemszögből

A dolgozat témája az aszinkron motorok gyártásának, technológiájának elemzése ipari tapasztalatok alapján. Kísérletet teszünk napjaink egyik leggyakoribb géptípus fajtájának gyakorlati vizsgálatára. Villamos autók új generációja támaszkodik erre a motorcsaládra, viszont eltérő anyagfelhasználású, optimális szabályozási módszerek segítségével.
Az új szabvány energiahatékonyságra törekszik, mivel egy adott ország villamos energia felhasználásának jelentős részét az ipar teszi ki, melyben a villamos motoroknak fontos szerepe van. A leghatékonyabb zöld program, ha a nem jól felhasznált energiát meg sem kell termelni, ezért a motorgyártás hatékonyabb technológiákra tért át.
Megvizsgáljuk a póluspárok változását a meddőteljesítmény felvétel szempontjából. A másik fontos gyakorlati jellemző a légrés nagysága. A gyártó optimálisan kis értékre törekszik, minél jobb légrés aszimmetriát biztosítva, elősegítve ezzel a jobb aranyú hatásos teljesítményt és a zajszegény működést.
A következő technológiai jellemző a rotor kialakításának problémája anyagötvözések segítségével. Bizonyos ipari alkalmazásokban fordulatszám és teljesítmény változtatása egyedi megoldást kíván. Természetesen ez azt is jelentené, hogy meg kell változtatni a motor geometriai tulajdonságait, azonban ez ugyanolyan méretekkel is megvalósítható anyagötvözés segítségével. Ezzel a technológiai megoldással különböző teljesítményű motorokat lehet készíteni. A megfelelő hatás elérésének kulcsa, hogy a fordulatszám-nyomaték jelleggörbét eltoljuk az állóállapot fele, ezzel teljesítmény és fordulatszám változást érhetünk el eltérő anyagok használatával.
A dolgozat foglalkozik a frekvenciaváltós üzemmel terhelési mérésen keresztül. A mérésekhez készült két, a számításokat segítő program, melyek különösen akkor hasznosak, ha több motortípust kell viszonylag rövid idő alatt megvizsgálni, és írásos dokumentációt adni róluk.
A dolgozat megírásával célunk volt olyan gyakorlati jellemzők bemutatása, amik a hazai szakirodalomban még nem találhatóak meg. Szerettük volna hangsúlyozni a géptípus ütemes, rohanó fejlődését és a technológiai változásokat. Különösen a Tesla Motors vállalat tevékenysége igazolja a jövőbeni alkalmazás egyik piacképes oldalát. A fejlesztések folyamatosan zajlanak, próbáljuk minél alaposabban figyelemmel kísérni, és levonni belőle a tanulságokat, következtetéseket, ezzel is hozzájárulva a gyakorlati fejlesztés és szakirodalmi közlés összhangjához.
 



